CELEX: 52013DC0368
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Malta għall-2013 u li twassal opinjoni tal-Kunsill dwar il-programm ta' stabbiltà ta' Malta għall-perjodu 2012-2016

|
			
		
		
		52013DC0368
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Malta għall-2013 u li twassal opinjoni tal-Kunsill dwar il-programm ta' stabbiltà ta' Malta għall-perjodu 2012-2016 /* COM/2013/0368 final */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma ta'
Malta għall-2013 
u li twassal opinjoni tal-Kunsill dwar il-programm ta' stabbiltà ta' Malta
għall-perjodu 2012-2016

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ ta’ pożizzjonijiet ta' baġit u s-sorveljanza u
l-koordinazzjoni ta’ politika ekonomika[1],
u b’mod partikolari l-Artikolu 5(2) tiegħu,
Wara li kkunsidra r-Regolament (UE)
Nru 1176/2011 tal-Parlament Ewropew u tal-Kunsill
tas-16 ta’ Novembru 2011 dwar il-prevenzjoni u l-korrezzjoni
tal-iżbilanċi makroekonomiċi[2],
u b’mod partikolari l-Artikolu 6(1) tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Parlament Ewropew[4],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkonsulta l-Kumitat Ekonomiku u
Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni li titnieda
strateġija ġdida għall-impjiegi u t-tkabbir, Ewropa 2020,
ibbażata fuq koordinazzjoni msaħħa tal-politiki ekonomiċi,
li tiffoka fuq l-oqsma ewlenin fejn tinħtieġ azzjoni biex
tingħata spinta lill-potenzjal tal-Ewropa għat-tkabbir u
l-kompetittività sostenibbli.
(2)       Fit-13 ta' Lulju 2010,
abbażi tal-proposti tal-Kummissjoni, il-Kunsill adotta rakkomandazzjoni
dwar il-linji gwida wiesa' għall-politiki ekonomiċi tal-Istati Membri
u tal-Unjoni (mill-2010 sal-2014) u, fil-21 ta' Ottubru 2010,
adotta deċiżjoni dwar il-linji gwida għall-politiki tal-impjiegi
tal-Istati Membri[5],
li flimkien jiffurmaw il-"linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
tal-impjiegi tagħhom.
(3)       Fid-29 ta' Ġunju 2012,
il-Kapijiet ta' Stat jew tal-Gvern iddeċidew fuq Patt għal Tkabbir u
Impjiegi, li jipprovdi qafas koerenti għal azzjoni fil-livelli nazzjonali,
tal-UE u taż-żona tal-euro bl-użu tal-pressjonijiet,
l-istrumenti u l-politiki kollha possibbli. Huma ddeċidew li
tittieħed azzjoni fil-livell tal-Istati Membri, b'mod partikolari li
tesprimi l-impenn sħiħ biex jintlaħqu l-għanijiet
tal-Istrateġija Ewropa 2020 u biex jiġu implimentati
r-rakkomandazzjonijiet speċifiċi għall-pajjiż.
(4)       Fis-6 ta' Lulju 2012,
il-Kunsill adotta rakkomandazzjoni fuq il-programm nazzjonali ta' riforma ta' Malta
għall-2012 u wassal l-opinjoni tiegħu dwar il-programm ta' stabbiltà
aġġornat għall-2011-2015.
(5)       Fit-28 ta' Novembru 2012,
il-Kummissjoni adottat Stħarriġ Annwali dwar it-Tkabbir[6], li jimmarka l-bidu
tas-Semestru Ewropew 2013 tal-koordinazzjoni tal-politika ekonomika. Barra minn
hekk, fit-28 ta' Novembru 2012, il-Kummissjoni, abbażi
tar-Regolament (UE) Nru 1176/2011, adottat ir-Rapport dwar
il-Mekkanżmu ta' Twissija[7],
li identifika lil Malta bħal wieħed mill-Istati Membri li
għalihom kien se jitwettaq rieżami fil-fond.
(6)       Fl-14 ta’ Marzu 2012,
il-Kunsill Ewropew approva l-prijoritajiet għall-iżgurar
tal-istabbiltà finanzjarja, il-konsolidazzjoni fiskali u l-azzjoni biex
jitħeġġeġ it-tkabbir. Huwa enfasizza l-ħtieġa li
tkun segwita konsolidazzjoni fiskali differenzjata li tiffavorixxi t-tkabbir,
li jerġgħu jinġiebu l-kundizzjonijiet normali għas-self
fl-ekonomija, li jiġu promossi t-tkabbir u l-kompetittività, li jiġu
indirizzati l-qgħad u l-konsegwenzi soċjali tal-kriżi, u li
tiġi mmodernizzata l-amministrazzjoni pubblika.
(7)       Fl-10 ta' April 2013,
il-Kummissjoni ppubblikat ir-riżultati tar-rieżami fil-fond
tagħha[8]
għal Malta, skont l-Artikolu 5 tar-Regolament (UE)
Nru 1176/2011. L-analiżi tal-Kummissjoni wasslitha biex tikkonkludi
li Malta għaddejja minn żbilanċi makroekonomiċi, li
jistħoqqilhom monitoraġġ u azzjoni ta' politika. B'mod
partikolari, is-settur bankarju u l-iżviluppi fis-suq immobiljari
jeħtieġu monitoraġġ mill-qrib. Is-sostenibbiltà fit-tul
tal-finanzi pubbliċi tirrikjedi attenzjoni politika.
(8)       Fit-30 ta’ April 2013,
Malta ressqet il-programm ta’ stabbiltà tagħha għall-2013 li jkopri
l-perjodu bejn l-2012 u l-2016 u l-programm nazzjonali ta’ riforma tagħha
għall-2013. Sabiex jitqiesu l-konnessjonijiet bejniethom,
iż-żewġ programmi ġew ivvalutati fl-istess waqt.
(9)       Abbażi tal-valutazzjoni
tal-Programm ta' Stabbiltà għall-2012 skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li x-xenarju makroekonomiku li
jirfed it-tbassir baġitarju fil-programm huma plawsibbli. Il-Kunsill
abroga d-deċiżjoni tiegħu dwar l-eżistenza ta' defiċit
eċċessiv f'Malta fl-4 ta' Diċembru 2012, ladarba
saritlu korrezzjoni fl-2011 li, abbażi tal-previżjoni tal-Ħarifa
tal-2012 tal-Kummissjoni, dehret durabbli. Madankollu, fl-2012 Malta rreġistrat
defiċit ġenerali tal-gvern ta' 3,3 % tal-PDG, li għal
darb'oħra qabeż il-valur ta' referenza ta' 3 % tal-PDG.
L-objettiv tal-istrateġija baġitarja deskritta fil-programm huwa li
gradwalment jitnaqqas id-defiċit minn 3,3 % tal-PDG fl-2012 għal
0,8 % tal-PDG fl-2016, li jimplika progress gradwali lejn l-objettiv ta'
terminu medju. Il-programm jikkonferma l-objettiv ta' terminu medju ta'
pożizzjoni bbilanċjata f'termini strutturali, li huwa aktar
ambizzjuż milli huwa meħtieġ mill-Patt ta' Stabbiltà u Tkabbir,
iżda l-kisba tiegħu mhijiex ippjanata fil-perjodu tal-programm.
Il-mira ta' defiċit tal-2013 fil-programm isserraħ fuq tkabbir
relattivament għoli fi dħul mit-taxxa, li ma jidhirx li huwa spjegat
bis-sħiħ mix-xenarju makroekonomiku sottostanti. Barra minn hekk,
mhijiex appoġġjata biżżejjed mill-miżuri dettaljati,
bħal kif inhu l-każ ukoll għas-snin sussegwenti. B'riżultat
ta' dan, il-bidla fil-bilanċ strutturali (ikkalkulat mill-ġdid)
ippjanat hija sinifikantement ogħla mit-tbassir tal-Kummissjoni. Skont din
tal-aħħar, il-bilanċ strutturali jitjieb b'¼ punti
perċentwali biss tal-PDG fl-2013 u marġinalment biss fl-2014, fuq
bażi li ma ssir l-ebda bidla fil-politika. Id-dejn ġenerali tal-gvern
huwa mbassar li jibqa' 'l fuq mil-limitu ta' 60 % tal-PDG matul il-perjodu
kollu tal-programm. L-awtoritajiet nazzjonali jbassru li d-dejn jiżdied
b'74,2 % tal-PDG fl-2014 u sussegwentement jibda jonqos għal
70 % sal-2016. Fil-previżjoni tar-Rebbiegħa tal-2013
tal-Kummissjoni, il-proporzjon tad-dejn għall-PDG huwa mistenni li
jiżdied b'rata ftit aktar mgħaġġla, għal 74,9 %
fl-2014, hekk kif id-defiċit primarju huwa mistenni li jkompli jikber.
Fid-dawl tal-korrezzjoni tad-defiċit eċċessiv fl-2011, Malta
tinsab f’perjodu tranżitorju ta’ tliet snin rigward l-applikabbiltà
tal-limitu referenzjarju tat-tnaqqis tad-dejn, li beda fl-2012. Malta ma
għamlitx biżżejjed progress sabiex tikkonforma mal-kriterju
tad-dejn fl-2012 u mhuwiex imbassar li se tagħmel dan fl-2013-14. Filwaqt
li l-qafas fiskali ta' Malta huwa pjuttost flessibbli, in-natura mhux
vinkolanti tiegħu u l-orizzont qasir ta' ppjanar fiskali ma
jappoġġjawx pożizzjoni fiskali soda.
Id-Direttiva 2011/85/UE dwar l-oqfsa baġitarji għadha ma
ġietx trasposta u lanqas ma għadha ġiet introdotta fil-liġi
nazzjonali, regola tal-bilanċ tal-baġit strutturali, kif previst
fit-Trattat dwar l-Istabbiltà, il-Koordinazzjoni u l-Governanza. Il-programm
ta' stabbiltà jiddikjara l-intenzjoni tal-gvern li jwaqqaf kunsill fiskali,
iżda ma ġew stabbiliti l-ebda pjanijiet konkreti. 
(10)     Il-konformità u
l-evażjoni tat-taxxa jkomplu jkunu ta' sfida għall-kwalità
tal-finanzi pubbliċi. L-awtoritajiet introduċew għadd ta'
miżuri relevanti u qed jitħejjew oħrajn addizzjonali, iżda
jeħtieġ li l-implimentazzjoni tiġi mmonitorjata mill-qrib peress
li għadhom iridu jinkisbu riżultati konkreti. L-inċentivi
tat-taxxa għall-kumpaniji sabiex jidħlu għad-dejn għadhom
għoljin ħafna. Fl-2012, Malta eċċellat bħala
l-pajjiż bit-tieni l-akbar differenza bejn it-trattament tat-taxxa
tad-dejn u l-finanzjament tal-ekwità ta' investimenti ġodda. Dan
il-preġudizzju tad-dejn jista' jwassal għal ingranaġġ
korporattiv għoli u allokazzjoni ineffiċjenti tal-kapital. Malta hija
fost il-ftit Stati Membri mingħajr l-ebda dispożizzjoni li tmur
kontra l-preġudizzju tad-dejn. 
(11)     Malta għadha qed
tħabbat wiċċha ma' sfidi fir-rigward tas-sostenibbiltà
tal-finanzi pubbliċi tagħha fid-dawl tal-impatt baġitarju
tat-tixjiħ li huwa mbassar li se jaqbeż b'mod konsiderevoli l-medja
tal-UE. Iż-żieda fin-nefqa tal-pensjonijiet tammonta għal aktar
minn nofs iż-żieda totali mbassra fin-nefqa relatata mal-età, filwaqt
li, meta mqabbla ma' Stati Membri oħra, l-età statutorja tal-irtirar
għadha baxxa u ż-żieda lleġiżlata mar-riforma tal-2006
miexja bil-mod. Riforma oħra hija meħtieġa biex tiżgura
s-sostenibbiltà filwaqt li tissalvagwardja l-adegwatezza u tindirizza
t-tħassib interġenerazzjonali tal-ekwità. Filwaqt li saru
diskussjonijiet ma' sħab soċjali, ma twettqu l-ebda proposti konkreti
għal riformi ulterjuri fil-pensjonijiet. Ir-rata tal-impjiegi
tal-ħaddiema li huma kbar fl-età hija baxxa u għadha trid tiġi
żviluppata strateġija komprensiva dwar it-tixjiħ attiv.
Dispożizzjoni ta' kura primarja limitata, meta tiġi kkombinata
mat-tixjiħ imbassar tal-popolazzjoni, tista' twassal għal kosti ta'
kura tas-saħħa għoljin fuq terminu twil. Il-kapaċità
amministrattiva hija dgħajfa, u twassal għal proċedui
kkumolikati u twal.
(12)     Il-miżuri li ttieħdu
biex titnaqqas ir-rata tat-tluq bikri mill-iskola, fosthom it-tnedija
riċenti tal-proċess preparatorju li jwassal għal strateġija
ta' tluq bikri mill-iskola, qed jintlaqgħu tajjeb, anke bil-ħsieb li
jitnaqqas in-nuqqas ta' taqbil bejn id-domanda u l-provvista tal-ħiliet.
L-effikaċja tal-isforzi ta' politika li saru se jiddependu fuq
l-implimentazzjoni xierqa u f'waqtha li se jkollha tiġi mmonitorjata
mill-qrib. Madankollu, ir-rabta insuffiċjenti bejn l-edukazzjoni u
t-taħriġ mal-ħtiġijiet tas-suq tax-xogħol hija ostaklu
ewlieni. Il-ħolqien previst ta' skema unika ta' apprentistat li tkopri
aktar livelli ta' kwalifikazzjoni huwa mistenni wkoll li jikkontribwixxi biex
titrawwem forza tax-xogħol li hija mmirata lejn il-ħtiġijiet
tas-suq tax-xogħol. 
(13)     Malta ħadet ukoll passi
sinifikanti biex iżżid il-parteċipazzjoni tan-nisa fil-forza
tax-xogħol, speċjalment bil-għan li titjieb
ir-rikonċiljazzjoni tax-xogħol mal-ħajja tal-familja. Ir-rata
tal-impjiegi tan-nisa qed tkompli togħla, anke bis-saħħa ta'
effett koorti favorevoli. Madankollu, għad baqa' lok għal titjib:
ir-rata tal-impjiegi tan-nisa għadha baxxa, il-filjazzjoni għad
għandha effett sinifikanti fuq il-parteċipazzjoni tan-nisa fis-suq
tax-xogħol, u d-distakk bejn il-ġeneri fl-impjiegi hija l-ogħla
fl-UE. Il-promozzjoni ta' arranġamenti tax-xogħol flessibbli u
d-disponibbiltà ta' faċilitajiet għall-kura tat-tfal u ta' wara
l-ħinijiet tal-iskola li jilħqu l-but ta' kulħadd għal taqsima
usa' tal-popolazzjoni tista' tikkontribwixxi biex tkompli żżid
ir-rata tal-impjiegi tan-nisa.
(14)     Il-mekkaniżmu ta'
aġġustament għall-għoli tal-ħajja ta' Malta
għandu karatteristiċi speċifiċi li jidhru li jtaffu
l-effett negattiv tiegħu fuq l-andamenti ġenerali tas-suq
tax-xogħol u l-aġġustament fil-paga: il-mekkaniżmu
jagħti żieda b'rata fissa, b'hekk jirrappreżenta biss kumpens
parzjali għall-inflazzjoni għall-pagi li huma ogħla mill-paga bażika
"ta' referenza", il-klawsoli ta' deroga mikorekonomiċi u
makroekonomiċi huma disponibbli, u n-negozjar tal-pagi huwa
ddeċentralizzat kollu kemm hu. Madankollu, f'każ ta' fażijiet
negattivi ħafna taċ-ċiklu ekonomiku, is-sistema xorta
tirrappreżenta sfida potenzjali għall-flessibbiltà tal-pagi reali, u
b'hekk tfixkel l-aġġustament tas-suq tax-xogħol u xxekkel
il-kompetittività. Il-volatilità tal-prezzijiet ta' xi komponenti
tal-indiċi tal-prezzijiet użat fil-mekkaniżmu, b'mod partikolari
l-prezzijiet tal-enerġija, tista' titfa' pressjoni fuq l-inflazzjoni permezz
ta' spiral ta' pagi-prezzijiet. Għaldaqstant, il-ġbir ta' dejta dwar
il-pagi u l-produttività fil-livell settorjali, u monitoraġġ
mill-qrib tal-impatt tas-sistema tal-indiċizzar tal-pagi se jkunu
essenzjali biex jittaffew ir-riskji potenzjali. L-awtoritajiet Maltin
għandhom jimmonitorjaw mill-qrib l-impatt tal-mekkaniżmu fuq
l-ekonomija u jħejju ruħhom biex jirriformawh kif xieraq. 
(15)     Il-kompetittività ta' Malta
għadha f'riskju fid-dawl tad-diversifikazzjoni limitata ħafna u
tal-prestazzjoni ambjentali fqira tal-provvista tal-enerġija tagħha,
li ġġib magħha tariffi għolja tal-elettriku. L-istat
finanzjarju ħażin tal-fornitur ewlieni tal-enerġija (Enemalta)
iżid ma' dan in-nuqqas ta' sigurtà, iżda l-konnettur tal-elettriku
ma' Sqallija huwa mistenni li se jipprovdi solliev wara l-2014. Filwaqt li
twettqu għadd ta' inizjattivi, bħall-użu tal-enerġija
fotovoltajka, is-sehem ta' sorsi tal-enerġija rinnovabbli għadu
partikolarment baxx u l-fattibbiltà ta' proġetti ewlenin,
bħall-iżvilupp ta' parki eoliċi, tidher li tinsab f'riskju.
Ġie rreġistrat progress fl-effiċjenza tal-enerġija,
notevolment għall-bini pubbliku, b'appoġġ mill-finanzjament
tal-Unjoni. Il-prestazzjoni ambjentali tas-sistema tat-trasport ta' Malta hija
fqira wkoll. Malta tkun tibbenefika minn strateġija komprensiva
tat-trasport li tfittex li ttejjeb it-trasport pubbliku, in-netwerk tat-toroq,
il-prestazzjoni tas-sistema f'termini ta' emissjonijiet tal-karbonju u li
tkompli tħeġġeġ l-użu ta' tipi oħra ta' trasport
minflok karozzi tal-passiġġieri. 
(16)     Is-settur bankarju f'Malta
huwa kbir ħafna meta mqabbel mal-ekonomija domestika. Filwaqt li dan huwa
prinċiparjament minħabba banek domestiċi u internazzjonali mhux
ewlenin, li huma esposti b'mod limitat għall-ekonomija domestika,
jeħtieġ li dawn jiġu sottomessi għal superviżjoni
stretta kontinwa biex jiġi evitat li jkun hemm impatt negattiv fuq
l-istabbiltà finanzjarja mill-attivitajiet tagħhom. Il-banek
domestiċi jibqgħu esposti ħafna għas-suq tal-proprjetà
filwaqt li dispożizzjonijiet speċifiċi ta' telf mis-self huma
relattivament baxxi. Kien hemm diskussjonijiet ta' politika iżda dawn
għadhom iridu jsarrfu f'azzjoni regolatorja xierqa. Is-sistema
ġudizzjarja tbati minn insuffiċjenzi li huma ta' riskju ulterjuri
għall-istabbiltà finanzjarja. Iż-żmien twil meħtieġ
biex jiġu solvuti każijiet ta' insolvenza jostakola l-infurzar
effiċjenti ta' drittijiet kollaterali. Fi żminijiet ta' stress
ekonomiku, dan jista' jkompli jitfa' piż fuq il-karti tal-bilanċ
tal-banek u jżid it-telf, li jirriżulta fi ħtiġijiet ta'
rikapitalizzazzjoni.
(17)     Fil-kuntest tas-Semestru
Ewropew, il-Kummissjoni wettqet analiżi komprensiva tal-politika ekonomika
ta’ Malta. Ivvalutat il-programm ta' stabbiltà u l-programm nazzjonali ta'
riforma, u ppreżentat rieżami fil-fond. Hija qieset mhux biss
ir-rilevanza tagħhom għall-politika fiskali u soċjoekonomika
sostenibbli f’Malta iżda anke l-konformità tagħhom mar-regoli u
l-gwida tal-UE, fid-dawl tal-ħtieġa li tissaħħaħ
il-governanza ekonomika ġenerali tal-Unjoni Ewropea billi jingħata
kontribut fil-livell tal-UE għad-deċiżjonijiet nazzjonali
futuri. Ir-rakkomandazzjonijiet tagħha fil-qafas tas-Semestru Ewropew huma
riflessi fir-rakkomandazzjonijiet (1) sa (5) hawn taħt.
(18)     Fid-dawl ta’ din
il-valutazzjoni, il-Kunsill eżamina l-Programm ta’ Stabbiltà ta' Malta, u
l-opinjoni tiegħu[9]
hija riflessa b’mod partikolari fir-rakkomandazzjoni (1) hawn taħt,
(19)     Fid-dawl tar-rieżami
fil-fond tal-Kummissjoni u ta' din il-valutazzjoni, il-Kunsill eżamina
l-programm nazzjonali ta' riforma u l-programm ta' stabbiltà.
Ir-rakkomandazzjonijiet tiegħu skont l-Artikolu 6 tar-Regolament (UE)
Nru 1176/2011 huma riflessi fir-rakkomandazzjonijiet (2) u (5) hawn
taħt,
(20)     Fil-kuntest tas-Semestru
Ewropew, il-Kummissjoni wettqet ukoll analiżi tal-politika ekonomika
taż-żona tal-euro kollha kemm hi. Abbażi ta' dan il-Kunsill
ħareġ rakkomandazzjonijiet speċifiċi indirizzati
lill-Istati Membri li għandhom il-munita tal-euro. Malta għandha
tiżgura wkoll l-implimentazzjoni sħiħa u f'waqtha ta' dawn
ir-rakkomandazzjonijiet.
B’DAN JIRRAKKOMANDA li Malta
għandha tieħu azzjoni fil-perjodu 2013-2014 sabiex:
1.           Tispeċifika u
timplimenta l-miżuri meħtieġa biex tilħaq l-isforz ta'
aġġustament strutturali annwali stabbilit fir-rakkomandazzjonijiet
tal-Kunsill skont il-PDE sabiex tikkoreġi d-defiċit
eċċessiv sal-2014 b'mod sostenibbli u li jiffavorixxi t-tkabbir, li
jillimitaha milli tirrikorri għal miżuri ta' darba/temporanji. Wara
l-korrezzjoni tad-defiċit eċċessiv, tagħmel sforz ta'
aġġustament strutturali b'pass xieraq biex tilħaq l-objettiv ta'
terminu medju (OTM) sal-2017. Timplimenta qafas fiskali pluriennali li jorbot u
li huwa bbażat fuq regoli fl-2013. Tiżgura t-twassil konkret ta'
miżuri li jittieħdu biex tiżdied il-konformità tat-taxxa u biex
tiġi miġġielda l-evażjoni tat-taxxa, u tieħu azzjoni
biex tnaqqas il-preġudizzju tad-dejn fit-tassazzjoni tal-kumpaniji. 
2.           Sabiex tiġi żgurata
s-sostenibbiltà fit-tul tal-finanzi pubbliċi, tirriforma s-sistema
tal-pensjonijiet sabiex trażżan iż-żieda mbassra fin-nefqa,
fosthom billi tiġi aċċellerata ż-żieda fl-età
statutorja tal-irtirar, billi tiġi introdotta rabta bejn l-età statutorja
tal-irtirar u l-istennija tal-għomor u billi jitħeġġeġ
it-tfaddil tal-pensjonijiet privati. Tieħu miżuri biex
iżżid ir-rata tal-impjiegi tal-ħaddiema li huma akbar fl-età
billi tiżviluppa u timplimenta strateġija komprensiva tat-tixjiħ
attiv. Twettaq riformi fil-kura tas-saħħa biex iżżid
il-kosteffikaċja tas-settur, b'mod partikolari billi ssaħħaħ
id-dispożizzjoni tal-kura primarja pubblika. Ittejjeb l-effiċjenza u
tnaqqas it-tul tal-proċeduri tal-akkwist pubbliku.
3.           Tkompli tagħmel sforzi
ta' politika biex tnaqqas it-tluq bikri mill-iskola, b'mod notevoli billi
twaqqaf sistema ta' monitoraġġ komprensiva, u billi żżid
ir-rilevanza tal-edukazzjoni u tat-taħriġ fis-suq tax-xogħol
biex tindirizza n-nuqqasijiet fil-ħiliet, fosthom permezz tar-riforma
mħabbra tas-sistema ta' apprentistat. Tkompli tappoġġja
l-parteċipazzjoni li qed titjieb tan-nisa fis-suq tax-xogħol billi
tippromwovi arranġamenti tax-xogħol flessibbli, b'mod partikolari
billi ttejjeb il-forniment u l-affordjabilità taċ-ċentri tal-kura
tat-tfal u ta' barra mill-iskola.
4.           Tkompli bl-isforzi biex
tiddiversifika t-taħlita tal-enerġija u s-sorsi tal-enerġija,
b'mod partikolari permezz taż-żieda fl-użu ta' enerġija
rinnovabbli u t-tlestija f'waqtha tal-konnessjoni tal-elettriku ma' Sqallija.
Tkompli bl-isforzi biex tippromwovi l-effiċjenza tal-enerġija u
tnaqqas l-emissjonijiet mis-settur tat-trasport.
5.           Tieħu miżuri biex
tkompli ssaħħaħ id-dispożizzjonijiet għat-telf minn
self mhux onorat fis-settur bankarju biex ittaffi r-riskji potenzjali li
jirriżultaw mill-esponiment għas-suq immobiljari. Tkompli bl-isforzi
ta' politika biex tiżgura s-superviżjoni stretta tas-settur bankarju,
fosthom għall-banek domestiċi mhux ewlenin u għal dawk orjentati
lejn l-internazzjonalizzazzjoni. Ittejjeb l-effiċjenza ġenerali tas-sistema
ġudizzjarja, pereżempju billi tnaqqas iż-żmien
meħtieġ biex jiġu solvuti każijiet ta' insolvenza. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU L 306, 23.11.2011, p. 25.
[3]               COM(2013) 368 final.
[4]               P7_TA(2013)0052 u P7_TA(2013)0053.
[5]               Id-Deċiżjoni tal-Kunsill 2013/208/UE
tat-22 ta' April 2013.
[6]               COM(2012) 750 final.
[7]               COM(2012) 751 final.
[8]               SWD(2013) 120 final.
[9]               Skont l-Artikolu 5(2) tar-Regolament (KE)
Nru 1466/97.